OKRESNÁ PROKURATÚRA BANSKÁ BYSTRICA 
Partizánska cesta 1, 975 63 Banská Bystrica 1	

Číslo: 1 Pv 325/14/6601	Banská Bystrica  28.01.2016
EEČ: 2-45-10-2016

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Banská Bystrica

Podľa § 220 odsek 1 Trestného poriadku schvaľujem zmier uzavretý medzi:
obvinenou: 
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
a
poškodenou:  
1.	XXXXX, XXXXX 
sídlo: XXXXX XXXXX
Obsahom zmieru je:

Peňažná suma určená na všeobecne prospešné účely: 10...... € 
Konkrétny adresát peňažnej sumy určenej na všeobecne prospešné účely: Občianske združenie - BOJ s SMA, Cintorínska 8, 925 82 Tešedíkovo, IČO: 42210071.......... 
Suma odovzdaná štátu na peňažnú pomoc obetiam trestnej činnosti: .10...... € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej    
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorá je trestne stíhaná pre trestný čin:
- Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ Banská Bystrica - Západ pod spisovou značkou ORP-741/OZ-BB-2014.

na tom skutkovom základe, že: 
dňa 21. 06. 2014 v čase okolo 15.50 hod. v predajni Terno 11-26, nachádzajúcej sa v Banskej Bystrici Na Troskách 25 z predajnej plochy odcudzila tovar a to hovädzie zadné o hmotnosti 1,024 kg v hodnote 9,41,- Euro, malokarpatskú salámu o hmotnosti 0,218 kg v hodnote 1,29,- Euro, 1 ks gazdovský chlieb v hodnote 0,89,- Euro, 2 ks bánovecká nátierka spolu v hodnote 1,98,- Euro, 5 ks rožok obyčajný spolu v hodnote 0,30,- Euro, 1 ks balenie vajcia v hodnote 1,14,- Euro, 1 ks Kaleráb v hodnote 0, 39,- Euro, 1 ks olej Raciol v hodnote 1,79,- Euro, 1 ks hradná svieca v hodnote 1,15,- Euro, 1 ks bravčová masť v hodnote 1,55,- Euro, 4 ks mrkvy v hodnote 0,82,- Euro, 4 ks petržlen v hodnote 0,49,- Euro, 1 ks zeler v hodnote 0,99,- Euro, spolu tovar v celkovej hodnote 22,24,- Euro, ktorý si vložila do tašky a prešla pokladničnou zónou bez jeho zaplatenia, čím uvedeným konaním spôsobila škodu krádežou pre TERNO Slovensko spotrebné družstvo, XXXXX, IČO: XXXXX v celkovej výške 22,24,- Euro a takéhoto konania sa dopustila napriek tomu, že za obdobný čin už bola v predchádzajúcich dvanástich mesiacoch postihnutá uložením pokuty vo výške 10,- Euro v blokovom konaní č. bloku B 615923 zo dňa 16. 06. 2014 v predajni LIDL, nad plážou 2, Banská Bystrica.

Odôvodnenie:
Uznesením povereného príslušníka PZ, Obvodného oddelenia PZ, Banská Bystrica - západ ČVS: ORP-741/OZ-BB-2014 z 21. 06. 2014 bolo podľa § 206 odsek 1 Trestného poriadku vznesené obvinenie XXXXX pre prečin krádeže podľa § 212 ods. 2 písm. f/ Tr. zák., ktorého sa dopustila na tom skutkovom základe ako je uvedené vo výrokovej časti uznesenia. 

Dňa 30. 11. 2015 bol Okresnej prokuratúre v Banskej Bystrici v uvedenej trestnej veci obvinenej  doručený návrh povereného príslušníka PZ, OO PZ Banská Bystrica - západ na podanie obžaloby.

 Keďže obvinená spĺňala všetky zákonom požadované podmienky na aplikáciu postupu v zmysle ust. § 220 Tr. por., v zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol 04. 12. 2015  dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Vykonaným dokazovaním v prípravnom konaní bolo preukázané, že obvinená svojím konaním naplnila všetky zákonné znaky skutkovej podstaty prečinu krádeže podľa § 212 ods. 2 písm. f/ Tr. zák. 

Obvinená v rámci prípravného konania vyhlásila, že skutok, ktorý jej je kladený za vinu spáchala. Toto vyhlásenie urobila slobodne, vážne, zrozumiteľne a určito. Konanie oľutovala. Splnomocnený zástupca poškodeného  XXXXX vyhlásil, že nežiada nárok na náhradu škody a vyjadruje súhlas s uzavretím zmieru s obvinenou, nakoľko tovar bol nepoškodený vrátený na predajnú plochu. Poškodený pred povereným príslušníkom vyhlásil, že sa pripája k trestnému konaniu ale netrvá na náhrade škody. Obvinená sa poškodenému za svoje konanie ospravedlnila.
 
Dňa 21. 01. 2016 bola mediačnou úradníčkou tunajšieho okresného súdu predložená správa o výsledku mediácie. Obvinená v  rámci mediácie vyhlásila, že 
spáchala skutok, pre ktorý je stíhaná a svoje konanie úprimne oľutovala, do tašky si veci uložila preto, lebo nemala košík, to, že prešla cez pokladňu bez zaplatenia si v tej chvíli vôbec neuvedomovala, peniaze na nákup pritom mala. Obvinená je invalidná dôchodkyňa, berie drahé lieky, niekedy aj zabúda, aj sa niekam vyberie a nevie kde. Podobného konania sa už nikdy nedopustí a veľmi ho ľutuje.  Zároveň vyhlásila, že má záujem vyriešiť predmetnú trestnú vec uzatvorením zmieru a poškodenému sa ospravedlnila. V zmysle ust. § 220 ods. 1. písm. c/ Tr. por. obvinená vyjadrila ochotu vložiť na účet prokuratúry sumu 20,- EUR, ktorá suma nie je zrejme neprimeraná závažnosti spáchaného trestného činu. 
  
Dňa 14. 01. 2016 sa obvinená a splnomocnený zástupca poškodeného dostavili na  termín mediácie pred probačnú a mediačnú úradníčku, ktorej potvrdili skutočnosti uvádzané obvinenou, poškodený ujmu spôsobenú konaním obvinenej považuje jej postojom ku spáchanému trestnému činu a ospravedlnením za odstránenú. Zároveň v uvedený deň obvinená predložila mediačnej úradníčke aj potvrdenú poštovú poukážku zo dňa 14. 01. 2016 svedčiacu o zaslaní sumy 20,-EUR určenej na všeobecne prospešné účely. Poštová poukážka je taktiež súčasťou spisového materiálu.

Z uvedenej sumy, ktorú prostredníctvom poštovej poukážky zaslala na účet prokuratúry obvinená,  je 50% vo výške 10 € poukázaných na peňažnú pomoc obetiam trestnej činnosti a zvyšných 50% vo výške 10 € konkrétnemu adresátovi určenému obvineným – Občianske združenie, BOJ s SMA, Cintorínska 8, 925 82 Tešedíkovo, IČO 42210071, číslo účtu 1179807019/1111, vedený v UniCredit Bank Slovakia, Šancova 1, 813 33 XXXXX.

Dňa 14. 01. 2016 bol pred mediačnou úradníčkou tunajšieho Okresného súdu v Banskej Bystrici spísaný zmier medzi obvinenou a poškodeným.
 
 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c)	zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že za prečin krádeže podľa § 212 ods. 2 písm. f/ Tr. zák. je ustanovený trest odňatia slobody, ktorého horná hranica neprevyšuje 5 rokov, obvinená vyhlásila, že spáchala skutok, za ktorý jej bolo vznesené obvinenie, poškodený si  škodu neuplatnil a obvinená zložila na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvinenej a jej osobné a majetkové pomery – možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.
 
Poučenie:
Proti tomuto uzneseniu nie je prípustná sťažnosť. 

JUDr. Andrea Oceľová 
prokurátorka